HU Az Európai Unió Hivatalos Lapja C 80/14

Értesítés a 732/2008/EK tanácsi rendelet 19. cikkének (2) bekezdése értelmében az Egyesült Nemzetek egységes kábítószer-egyezményének Bolíviában való hatékony alkalmazása tekintetében folytatott vizsgálat megszüntetéséről

2013/C 80/07

2012. március 20-án a Bizottság kihirdette a 2012/161/EU bizottsági végrehajtási határozatot (1), amely vizsgálatot indított annak megállapítása céljából, hogy az Egyesült Nemzetek egységes kábítószer-egyezményének (a továbbiakban az ENSZ egységes egyezménye vagy az egyezmény) a Többnemzetiségű Bolíviai Állam (a továbbiakban: Bolívia) részéről történő felmondása milyen joghatással jár, valamint hogy az említett jogszabályt hatékonyan alkalmazták-e. A vizsgálat hatálya annak megállapítására terjedt ki, hogy az általános tarifális preferenciák rendszerének alkalmazásáról szóló 732/2008/EK rendelet (2) (a továbbiakban: GSP-rendelet) 8. cikke alapján Bolíviának nyújtott, a fenntartható fejlődésre és a jó kormányzásra vonatkozó különleges ösztönző előírást az említett rendelet 15. cikkének (2) bekezdése szerint vissza kell-e vonni.

A vizsgálatot azt követően indították, hogy 2011. június 29-én Bolívia az Egyesült Nemzetek egységes kábítószer-egyezményének felmondásáról szóló okiratot helyezett letétbe az Egyesült Nemzetek Szervezetének Főtitkáránál. A felmondás 2012. január 1-jén lépett hatályba. 2011. december 29-én Bolívia az Egyesült Nemzetek Szervezetének Főtitkárához kérelmet nyújtott be annak érdekében, hogy ismét csatlakozzon az Egyesült Nemzetek egységes kábítószer-egyezményéhez – fenntartással, mely lehetővé tenné Bolíviában a kokalevelek hagyományos rágását, a kokalevelek természetes állapotban történő fogyasztását és felhasználását kulturális és gyógyászati célokra; a kokalevelek gyógyteákban való használatát; a kokaleveleknek az említett törvényes célokra korlátozódó termesztését, kereskedelmét és birtoklását. Az egyezmény szabályai kimondják, hogy amennyiben 2013. január 10-ig a 183 kormányzati fél egyharmada nem él ellenvetéssel, az említett kérelmet elfogadják.

A Bizottság megállapította, hogy 2013. január 10-ig az ENSZ egységes egyezménynek csak 15 kormányzati fele ellenezte Bolívia újracsatlakozási kérelmét. Ezért Bolívia újra csatlakozott az egyezményhez. Az egyezmény Bolíviára nézve 2013. február 10-én lépett hatályba.

A Bizottság ellenőrizte, hogy a bolíviai hatóságok az egyezmény felmondását követően megváltoztatták-e a tiltott kábítószerekre vonatkozó jogszabályaikat és eljárásaikat, valamint hogy a felmondás olyan helyzetet eredményezett-e, hogy a jogszabályokat nem hajtották végre hatékonyan. E célból a Bizottság kérdőívet küldött Bolívia kormánya részére. Bolívia kormánya az említett kérdőívre időben válaszolt. A Bizottság megvizsgálta a kérdőívre adott válasz tartalmát és a válasz bizonyos részei tekintetében további pontosításra irányuló kérelmet küldött Bolívia kormányának. Bolíviai részről a válasz időben érkezett, a kért pontosításokkal együtt.

A Bizottság egyéb releváns információkat is figyelembe vett, különösen az illetékes nemzetközi szervek (a Nemzetközi Kábítószer-ellenőrző Szerv, INCB, valamint az ENSZ Kábítószer- és Bűnügyi Hivatala, UNODC) rendelkezésre álló legutóbbi jelentéseit.

A vizsgálat feltárta, hogy a nemzeti jogszabályok által meghatározott szabályok és kötelezettségek 2011. június 29-ét követően alapvetően változatlanok maradtak. Bolívia esetében érvényben van egy, a tiltott kábítószerek előállítása, kereskedelme és használata elleni küzdelemre vonatkozó nemzetközi szabályokhoz kapcsolódó belső szabályozási és nemzetközi együttműködési rendszer. E rendszer elemei az ENSZ egységes egyezményének felmondását követően nem változtak. A bolíviai jogszabályok továbbra is magukban foglalják az egyezmény rendelkezéseit – a GSP-rendelet 15. cikkének (2) bekezdésével összhangban.

A vizsgálat arra is rámutatott, hogy az egyezmény felmondását követően a hatályos jogszabályok hatékony alkalmazása terén nem következett be gyengülés. Bolívia ezért továbbra is hatékonyan alkalmazta a vonatkozó jogszabályokat.

A fentiek alapján a GSP-rendelet 19. cikke (2) bekezdésének megfelelően a Bizottság az említett rendelet 27. cikkének (5) bekezdésében hivatkozott eljárással összhangban úgy döntött, hogy a vizsgálat megállapításai nem indokolják Bolívia esetében a GSP+ tarifális preferenciák ideiglenes visszavonását, és ezért a vizsgálatot megszünteti. A Bizottság felhívja a figyelmet arra, hogy a GSP-rendelet 8. cikke (3) bekezdésének megfelelően továbbra is nyomon követi az ENSZ egységes egyezményének ratifikációjával és hatékony alkalmazásával kapcsolatos fejleményeket Bolíviában és ezzel kapcsolatban a GSP-rendelet értelmében rendelkezésre álló eljárásoknak megfelelően jár el, ideértve szükség esetén ez ügyben új vizsgálat indítását.

(1) HL L 80., 2012.3.20., 30. o.

(2) HL L 211., 2008.8.6., 1. o.